Koma Cinîyî Pîya Xurt ê ya ke zafê rêxistinê cinîyan û cinîyê xoserî tede ca gênê bi nameyê 'Hînî tehamulê ma nêmend ke ma xeberanê cinîyan biwanê' dest pê kampanyayêk kerde.
Na kampanya do heta 25'ê Teşrîna Peyêne ya Roja Têkoşînê Verba Şîdetê Serê Cinîyan dewam bika. Çalakîya verêne 28'ê Êlule de do Kadikoy de bêra viraştene. Emîne Bûlûte ra heta Hande Kadere do hîkayeyê 100 cinîyan bêrê wendene. Na çalakîye do 28'ê Êlule de saete 14.00 de Kadikoy de bêra viraştene. Rêxistinanê cinîyan eşkera kerd, ê seba ke vera sîstemî sere wedarê do bêrê pêser. Vengdayîş wina yo "Her çiqas paştê kiştoxan yenê tepiştene û vanê 'Nêbeno ke merdim debikewo mabênê cinî û camêrdan' zî seba ke şîdet destê camêrdan ra yeno vilabîyayene, seba ke cuyêka verba şîdetî bêra sazkerdene, seba caardişê Peymana Stenbolî ti zî bê."
